Kind verdrink in wildtuinDie Skukuza-ruskamp. (Foto: Kruger National Park) ŉ Negejarige kind het Saterdagmiddag in ŉ swembad in die Skukuza-ruskamp se gebied vir dagbesoekers by die Krugerwildtuin in Mpumalanga verdrink. Isaac Phaahla, SANParke se woordvoerder, sê die kind is deur ŉ sekerheidswag opgemerk waar hy kop onderstebo in die swembad dryf. “Die sekerheidswag het ingespring, hom uitgetrek en noodhulp toegepas terwyl hy op mediese bystand gewag het. Die pasiënt is ongelukkig deur ŉ dokter op die toneel dood verklaar.” Volgens Phaahla het die seun die park saam met sy gesin besoek. “Die Suid-Afrikaanse polisiediens (SAPD) is ontbied en hul forensiese span het die liggaam verwyder nadat hulle die nodige bewyse op die toneel ingesamel het. ŉ Geregtelike doodsondersoek is geopen en die uitslae van die ondersoek sal mettertyd aan sy naasbestaandes oorgedra word,” het Phaahla in ŉ verklaring gesê. “Die name van die familielede en oorledene word weerhou om hul privaatheid te beskerm.”